《与客问答二首 其二》
明代·李梦阳

长跪牵客裾，故乡今何如。客起长跪言，故乡不可居。

坟垄既芜没，宁复识田庐。邻巷鲜故人，族属半丘墟。

岩岩高山谷，今为官路衢。主人聆客言，涕泗交涟如。

离乡三十载，少女为人姑。迩者日以亲，远者日以疏。

狐狸知故穴，牛马知故阹。愿为连理树，托根北山隅。

作者简介：李梦阳（1472-1530)，字献吉，号空同，汉族，庆阳府安化县(今甘肃省庆城县)人，迁居开封，工书法，得颜真卿笔法，精于古文词，提倡“文必秦汉，诗必盛唐”，强调复古，《自书诗》师法颜真卿，结体方整严谨，不拘泥规矩法度，学卷气浓厚。明代中期文学家，复古派前七子的领袖人物。